Soektog na vermiste man eindig met gru-vondsKrokodille in die Olifantsrivier. Foto: SANParke Die soektog na ŉ 55-jarige man wat sedert Sondag vermis was, het met ŉ gru-vonds geëindig nadat sommige van sy liggaamsdele vermoedelik gevind is. Lt.kol. Moatshe Ngoepe, provinsiale woordvoerder van die Limpopo-polisie, het Saterdag gesê gedeeltes van die man se liggaam is deur vissermanne in die Olifantsrivier buite Groblersdal gekry. Ngoepe het gesê die slagoffer het Sondag vermis geraak en was sedertdien soek totdat die vissermanne gedeeltes van sy liggaam in die rivier tussen Moletsane en Elandskraal gevind het. “Die vissermanne het ŉ net gebruik en toe hulle dit na die oewer trek, is die man se kop en hand daarin gevind,” het Ngoepe gesê. Ngoepe het gesê die oorsaak van die man se dood moet nog deur ŉ nadoodse ondersoek vasgestel word, maar die vermoede bestaan dat hy moontlik deur krokodille opgeëet is aangesien die rivier vol van dié reptiele is. Lede van die man se familie het die oorskot op die toneel uitgeken, maar sy identiteit kan eers bekend gemaak word as die nadoodse ondersoek bevestig het dit is hy. Die polisie het ŉ beroep op die publiek in die omgewing gedoen om uiters versigtig te wees as hulle die rivier wil oorsteek. Die Rakgoadi-polisie doen ŉ geregtelike ondersoek.